Polițiștii de la Secția Rurală Vadu Moldovei, recunoscuți de mai multă vreme pentru multiplele transporturi ilegale de lemn confiscate în ultimii ani, de multe ori după anchete minuțioase care au dejucat planurile infracționale ale afaceriștilor cu lemn, au depistat un nou transport care se îndreaptă spre o captură majoră.
Marți seară, în jurul orei 21.00, echipajul de la Vadu Moldovei a oprit pentru control un autotren cu lemne care circula pe E 85, pe direcția dinspre Vadu Moldovei spre Spătărești.
Polițiștii au constatat încă de la început că transportul nu figura la acea oră în curs în aplicația SUMAL.
La volan a fost identificat un bărbat în vârstă de 36 de ani, din satul Bogdănești, care a precizat că totul este în regulă și a prezentat un cod emis de SC FORTISA SRL, din satul Găinești, comuna Slatina, cu un transport care urma să ajungă pe 23 mai la Pristol, în județul Mehedinți.
Avizul este pentru un volum de 51 mc cherestea tivită, probabil cât se afla în autotren.
Ulterior, ancheta a indicat că transportul a început să figureze cu indicația ”Start” abia la câteva minute după ce autotrenul a fost oprit de către echipajul de poliție.
Șoferul a prezentat de pe un telefon mobil în format electronic un cod cu avizul în volum de 51,9019 mc cherestea tivită rășinoase molid, emis la data de 21.05.2024.
Transportul apărea încărcat și început în aplicația SUMAL la data de 21.05.2024 ora 21:05:21, moment la care ansamblul rutier era deja oprit de poliție.
Concluzia polițiștilor este că ansamblul rutier descris mai sus, de la momentul începerii deplasării, din satul Găinești și până la momentul depistării în comuna Fântâna Mare, sat Spătărești, a efectuat transportul pe o distanță de aproximativ 35 de km fără document de provenință.
S-a deschis dosar penal și se pregătește confiscarea autotrenului și a întregii cantități de cherestea
Autotrenul a fost condus de polițiști în satul Râșca și predat în custodia Ocolului Silvic Râșca, în vederea inventarierii cantității de cherestea transportată.
Avizul creat și încărcat la câteva minute după oprire s-a realizat cu scopul de a induce în eroare organele de control cu privire la legalitatea transportului, este concluzia polițiștilor.
Crearea și încărcarea pe serverul SUMAL a avizului în timp ce cantitatea de material lemnos și mijlocul de transport se află într-o altă locație decât cea corespunzătoare locului încărcare (de proveniență) nu legalizează transportul efectuat și se asimilează cu un transport ilegal.
Având în vedere cantitatea de încărcătură din autotren polițiștii s-au sesizat din oficiu, cu privire la infracțiunea de ”transport cu orice mijloace de transport a materialelor lemnoase, în volum de peste 10 mc, neînsoțite de documente specifice de transport”.
În aceste condiții, măsurile care se iau sunt confiscarea întregii cantități de lemn, dar și a vehiculului greu, alături de demararea anchetei penale, sub coordonarea unui procuror.
Polițiștii mai așteptau o serie de completări de probe și comunicarea de către personalul silvic a cantității transportate.
Deocamdată, vehiculul este pus sub sigiliu, însă polițiștii pare a nu avea dubii că transportul era făcut ilegal, în sensul că nu era pornit la ora opririi în trafic. Iar asta se asimilează cu un transport ilegal, pentru piața neagră.
Practic, dacă șoferul nu era oprit, există suspiciunea rezonabilă că transportul ar fi continuat ilegal până în locația unde urma să fie descărcat lemnul.